หลอกลวง
โดย...ชัตน์วรี (shewarat@hotmail.com)
9 พ.ย. 2559

โดย...ชัตน์วรี ([email protected])
มีขบวนการหลอกลวงให้เงินกู้ดอกเบี้ยต่ำมาระบาดกันอีกแล้ว ได้รับการบอกเล่ามาว่า มีนายหน้าไปตามสถานที่ทำงาน โรงงาน ชักชวนให้กู้เงินอัตราดอกเบี้ยต่ำ 10% ต่อปี วงเงินกู้คนละ 5 หมื่นบาท
แต่มีเงื่อนไขจะต้องสมัครเป็นสมาชิกคนละ 3,000 บาท โดยใช้บัตรประชาชนเพียงใบเดียว และไม่ต้องมีหลักทรัพย์ประกันใดๆ อนุมัติภายใน 3 วัน ก็มีคนหลงเชื่อแห่สมัครเป็นสมาชิกกันจำนวนมาก ในที่สุดนายหน้าเงินกู้นั้นหอบเงินค่าสมาชิกและก็หายเงียบ
เหตุการณ์นี้คล้ายๆ กับกระทรวงการคลังและธนาคารแห่งประเทศไทย (ธปท.) ที่ได้ออกประกาศเตือนก่อนหน้านี้ว่ามีการแอบอ้างว่ามีโครงการเงินกู้อัตราดอกเบี้ยพิเศษ
แต่สิ่งที่น่าเป็นห่วง คือ การให้เอกสารสำคัญ เช่น สำเนาทะเบียนบ้าน-บัตรประชาชน สัญญาเงินกู้ ซึ่งอาจจะถูกปลอมหลักฐานเพื่อนำไปกู้ต่อ หรือมีการฟ้องคดีให้ชำระหนี้จนเกิดความเสียหาย เนื่องจากเหยื่อถูกให้เซ็นสัญญาเงินกู้ไปแล้วทั้งๆ ที่ยังไม่ได้รับเงิน
ทั้งนี้ หากสงสัยโครงการเงินให้กู้ยืมดอกเบี้ยต่ำโครงการใดเป็นโครงการเงินให้กู้ยืมดอกเบี้ยต่ำของรัฐบาล หรือต้องการขอคำแนะนำวิธีการทำสัญญาเงินกู้ให้เกิดความรอบคอบ สามารถสอบถามศูนย์รับแจ้งการเงินนอกระบบ สายด่วน 1359